b'\n_START_ARTICLE_\nRimsko kraljestvo\n_START_SECTION_\nLegenda in zgodovina\n_START_PARAGRAPH_\nVe\xc4\x8dina podatkov o nastanku in razvoju Rimskega kraljestva ni podprta z zgodovinskimi pri\xc4\x8devanji, ker so Galci v prvi plenitvi Rima popolnoma uni\xc4\x8dili dr\xc5\xbeavni arhiv in zabrisali vsako drugo sled za preteklostjo. Opis tega obdobja nam podajajo Tit Livij, Plutarh in Dionizij iz Halikarnasa, ki so \xc5\xbeiveli na prelomu v na\xc5\xa1e \xc5\xa1tetje, torej stoletja po zatonu rimskega kraljestva. \xc5\xa0e posebno Tit Livij (59 pr. n. \xc5\xa1t.\xe2\x80\x9317 n. \xc5\xa1t.) je jemal vire predvsem iz ustnega izro\xc4\x8dila ter iz nekaterih institucionalnih in arhitekturnih zna\xc4\x8dilnosti mesta, zato so podatki zelo nenatan\xc4\x8dni. Dragoceni so njegovi opisi preteklih obi\xc4\x8dajev, zakonov in dru\xc5\xbebenega \xc5\xbeivljenja sploh, vendar manjka zgodovinska nepristranskost._NEWLINE_Arheolo\xc5\xa1ka najdi\xc5\xa1\xc4\x8da pa podpirajo Livijevo pripovedovanje o mogo\xc4\x8dnem Servijevem obzidju, ki naj bi bilo zgrajeno okoli Rima v \xc5\xa1estem stoletju in nato obnovljeno dve stoletji pozneje za \xc4\x8dasa republike, vendar izkopanine doslej \xc5\xa1e niso mogle potrditi, kdo in kdaj natan\xc4\x8dno je dal sezidati to obrambo._NEWLINE_O rimskih kraljih je zanesljivo znano samo njihovo poreklo. Prvi \xc5\xa1tirje so bili izmeni\xc4\x8dno Latinci in Sabinci, nato so sledili \xc5\xa1e trije Etru\xc5\xa1\xc4\x8dani. Vse ostalo je ve\xc4\x8d ali manj legenda.\n_START_SECTION_\nPrvi \xc5\xa1tirje kralji\n_START_PARAGRAPH_\nPrvi \xc5\xa1tiri rimski kralji so bili Romul, Numa Pompilij, Tul Hostilij in Ank Marcij. Vladali so od leta 753 pr. n. \xc5\xa1t. do leta 616 pr. n. \xc5\xa1t., skupno 137 let. V to obdobje legenda postavlja za\xc4\x8detek mnogih obi\xc4\x8dajev in dolo\xc4\x8ditev osnovnih dr\xc5\xbeavnih zakonov. V opisu kraljev se da razbrati nekak\xc5\xa1en postopni razvoj dr\xc5\xbeavnosti, od ustanovitelja, preko sve\xc4\x8denika, do voj\xc5\xa1\xc4\x8daka in gospodarstvenika. _NEWLINE_Romul, Latinec, ustanovitelj Rima, naj bi uredil osnovno zakonodajo, imenoval ustanovne \xc4\x8dlane senata in izvojeval vse ozemlje dana\xc5\xa1njega Lacija. Njegov naslednik Numa Pompilij, Sabinec, je bil miroljuben in pobo\xc5\xbeen \xc4\x8dlovek, ki je uvedel nov koledar in dolo\xc4\x8dil nove liturgi\xc4\x8dne slu\xc5\xbebe. Popolno nasprotje je bil naslednji kralj, Latinec Tul Hostilij, napadalen in bojevit ter okruten do premaganih. \xc4\x8cetrti rimski kralj je bil Sabinec Ank Marcij, Numov vnuk, ki je uvedel ve\xc4\x8d ekonomskih reform in ustanovil prvo solino,  .\n_START_SECTION_\nTrije kralji etru\xc5\xa1\xc4\x8danskega izvora\n_START_PARAGRAPH_\nZ nastopom petega rimskega kralja se za\xc4\x8denja doba Tarkvinijev, dinastije kraljev Etru\xc5\xa1\xc4\x8danskega izvora. To verjetno pomeni, da so v tem \xc4\x8dasu Etru\xc5\xa1\xc4\x8dani enostavno premagali Rimljane, a poznej\xc5\xa1a literatura, iz \xc4\x8dasa spet zmagovitih Rimljanov, se ni marala spominjati na obdobje podlo\xc5\xbenosti. Tako naj bi legenda v veliki meri prekrila zgodovino. _NEWLINE_Morda pa je sprememba nastala na miren na\xc4\x8din. Rim je \xc5\xbee v dobi Anka Marcija postal ekonomsko pomembno sredi\xc5\xa1\xc4\x8de, kamor so se v velikem \xc5\xa1tevilu preseljevali etru\xc5\xa1\xc4\x8danski trgovci. Zaradi ve\xc4\x8dje trgovske sposobnosti in sploh vsled vi\xc5\xa1je kulturne ravni, so se Etru\xc5\xa1\xc4\x8dani zlahka uveljavili in v kratkem zasedli tudi visoke politi\xc4\x8dne polo\xc5\xbeaje. Taka postopna etru\xc5\xa1\xc4\x8danska kolonizacija Rima pa ni v skladu s skromnimi zgodovinskimi podatki, ki so na razpolago. Kot na primer poro\xc4\x8da Evtropij, je Ank Marcij umrl zaradi bolezni in oblast je prevzel Tarkvinij Prisk, vendar so po 38 letih Priska umorili prav Ankovi sinovi. Zanimivo je, da s tem niso pri\xc5\xa1li do oblasti, \xc4\x8deprav je bila tedaj pravica do prestola \xc5\xbee dedna, temve\xc4\x8d se je s to pravico okoristil drugi Tarkvinij, verjetno Priskov sin. \xc4\x8ceprav ni izrecno povedano, nasledstvo Anka Marcija ni poteklo na povsem miroljuben na\xc4\x8din._NEWLINE_Dinastija Tarkvinijev je vladala vsega 107 let s Tarkvinijem Priskom, Servijem Tulijem in Tarkvinijem O\xc5\xa1abnim. Po legendi naj bi se v tem \xc4\x8dasu kraljestvo raz\xc5\xa1irilo in utrdilo, vendar naj bi bil zadnji od kraljev nasilne\xc5\xbe in tiran, ki naj bi privedel do propada kraljevine in nastanka republike. Nekateri moderni zgodovinarji  pa postavljajo teorijo o miroljubnem prehodu. Republika naj bi bila naravna posledica pospe\xc5\xa1enega kulturnega razvoja, ki so ga Etru\xc5\xa1\xc4\x8dani povzro\xc4\x8dili v rimski civilizaciji. Vendar naj bi Rimljani v \xc4\x8dasu imperija, ko so nastali Livijevi "zgodovinski" opisi nastanka republike, ne marali priznati Etru\xc5\xa1\xc4\x8danom zaslug pri ustvarjanju mogo\xc4\x8dne rimske civilizacije. Zato naj bi poudarjali, da je bil samo rimski narod (gentes romanae), ki se je uprl proti poslednjemu kralju, zaslu\xc5\xbeen za vse poznej\xc5\xa1e uspehe. _NEWLINE_V obdobju Tarkvinijev (616 pr. n. \xc5\xa1t. \xe2\x80\x93 509 pr. n. \xc5\xa1t.) se je rimsko kraljestvo v marsi\xc4\x8dem spremenilo. Kralj ni bil ve\xc4\x8d izvoljen z ljudskim glasovanjem, temve\xc4\x8d je naslov podedoval in senat je postopoma izgubil ve\xc4\x8dji del oblasti. Politi\xc4\x8dna ureditev se je zgledovala po etru\xc5\xa1\xc4\x8danski, kjer je bila oblast porazdeljena na mestne uprave (kot v gr\xc5\xa1kih polis), kar je uvedlo precej\xc5\xa1njo decentralizacijo uprave. Natan\xc4\x8dno so bile dolo\xc4\x8dene pravice rimskega dr\xc5\xbeavljana (cives romanus) in nastal je razred plebejcev. Prvi\xc4\x8d v zgodovini je bil organiziran popis prebivalstva (census), ki je dr\xc5\xbeavljane razdelil na pet razredov glede na premo\xc5\xbeenje. Prav na podlagi tega popisa je bila vojska popolnoma preurejena . Mesto Rim, ki je dotlej zavzemalo v glavnem samo  Palatinski gri\xc4\x8d z bli\xc5\xbenjo okolico, se je raz\xc5\xa1irilo preko Kvirinala, Viminala in Eskvilina ter dobilo prvo obzidje, medtem ko so se v sredi\xc5\xa1\xc4\x8du samem za\xc4\x8deli graditi templji in civilne gradnje, na primer kanalizacija skozi mesto do Tibere in prva oblika velikega dirkali\xc5\xa1\xc4\x8da Circus maximus.'